Document ID: 32005D0311

KOMISIJOS SPRENDIMAS
2005 m. balandžio 18 d.
dėl „RINAVE - Registro Internacional Naval, SA“ riboto pripažinimo pratęsimo
(pranešta dokumentu Nr. C(2005) 1156)
(tik tekstas portugalų kalba yra autentiškas)
(Tekstas svarbus EEE)
(2005/311/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. lapkričio 22 d. Tarybos direktyvą 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų (1), ypač jos 4 straipsnio 3 dalį,
atsižvelgdama į 2003 m. kovo 25 d. ir 2003 m. gegužės 8 d. Portugalijos institucijų raštus, kuriuose prašoma neribotam laikotarpiui pratęsti „RINAVE - Registro Internacional Naval, SA“ (toliau - RINAVE) laikiną pripažinimą pagal pirmiau minėtos direktyvos 4 straipsnio 2 ir 3 dalis,
kadangi:
(1)
Pagal Direktyvos 94/57/EB 4 straipsnio 3 dalį laikinas pripažinimas suteikiamas organizacijoms (klasifikacinėms bendrovėms), kurios atitinka visus priede išdėstytus kriterijus, išskyrus įtrauktuosius į priedo skirsnio „Bendrieji kriterijai“ 2 ir 3 dalis. Tačiau šis pripažinimas yra riboto laiko ir taikymo srities tam, kad susijusios organizacijos turėtų galimybę įgyti patirties.
(2)
2000 m. liepos 14 d. Komisijos sprendimu 2000/481/EB (2) pagal 4 straipsnio 3 dalį RINAVE suteiktas pripažinimas trejiems metams galiojo Portugalijai.
(3)
Komisija nustatė, kad RINAVE atitinka visus pirmiau minėtos direktyvos priede išdėstytus kriterijus, išskyrus įtrauktuosius į priedo skirsnio „Bendrieji kriterijai“ 2 ir 3 dalis, įskaitant ir naujas nuostatas, numatytas 4 straipsnio 5 dalyje.
(4)
Komisijos atliktas patikrinimas, be kita ko, atskleidė organizacijos priklausomumą nuo kitos pripažintos organizacijos techninių taisyklių.
(5)
Pagal Paryžiaus susitarimo memorandumą 2000-2003 m. RINAVE saugos ir taršos prevencija siekė aukščiausią lygį.
(6)
Šiame sprendime numatytos priemonės atitinka Direktyvos 94/57/EB 7 straipsnyje numatyto komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Tarybos direktyvos 94/57/EB 4 straipsnio 3 dalimi „RINAVE - Registro Internacional Naval, SA“ laikinas pripažinimas pratęsiamas trejiems metams nuo šio sprendimo priėmimo dienos.
2 straipsnis
Pripažinimo pratęsimas galioja tik Portugalijai.
3 straipsnis
Šis sprendimas skirtas Portugalijos Respublikai.
Priimta Briuselyje, 2005 m. balandžio 18 d.

Labels: 8
18